钦定古今图书集成/历象汇编/岁功典/第029卷 > 《礼记》 > 《月令》
## 钦定古今图书集成/历象汇编/岁功典/第029卷 > 《礼记》 > 《月令》

仲春之月，日在奎，昏弧中，旦建星中。其日甲乙，其帝
太皞，其神句芒，其虫鳞，其音角，律中夹锺，其数八，其
味酸，其臭膻，其祀户，祭先脾。

〈陈注〉奎宿在戌，降娄之次，夹锺卯律，长七寸二千一百八十七分寸之千七十五。

始雨水，桃始华。《仓庚》鸣，鹰化为鸠。

〈陈注〉此记“卯月之候。”

天子居青阳太庙，乘鸶路，驾仓龙，载青旗，衣青衣，服
仓玉，食麦与羊，其器疏以达。是月也，安萌芽，养幼少，
存诸孤。择元日，命民社。

〈陈注〉青阳，太庙东堂当太室。《郊特牲》“社用甲日。”此言“择元日”，是又择甲日之善者。

命有司省囹圄，去桎梏，毋肆掠，止狱讼。

〈陈注〉肆，陈尸也。掠，捶治也。

是月也，“元鸟至。”至之日，以太牢祠于高禖，天子亲往，
后妃帅九嫔御。乃礼天子所御，带以弓韣，授以弓矢
于《高禖》之前。

〈陈注〉元鸟，燕也。燕以施生时巢人堂宇而生乳，故以其至为祠禖祈嗣之候。高禖，先禖之神也。高者，尊之之称。《变媒》言禖，神之也。古有禖氏，祓除之祀，位在南郊，禋祀上帝则亦配祭之，故又谓之“郊禖。”后妃帅九嫔御者从往而侍奉礼事也。礼，天子所御者，祭毕而酌酒，以饮其先所御幸而有娠者，显之以神赐也。韣，弓衣也。弓矢者，男子之事也，故以为祥。

是月也，日夜分，雷乃发声，始电，蛰虫咸动，启户始出。
先雷三日，奋木铎以令兆民曰：“雷将发声，有不戒其
容止者，生子不备，必有凶灾。”

〈陈注〉“启户”谓穿其穴而出也。“不戒容止”谓房室之事。“不备”谓形体损缺。“凶灾”谓父母。

“日夜分，则同度量，钧衡石，角十甬，正权概。”是月也，耕
者少舍，乃修阖扇。寝庙毕备，毋作大事，以妨农之事。

〈陈注〉“少舍”，暂息也。门户之蔽以木曰阖，以竹苇曰扇。“大事”谓军旅之事。

是月也，毋竭川泽，毋漉陂池，毋焚山林。天子乃鲜羔
开冰，先荐寝庙。

〈陈注〉“献羔以祭司寒之神。开冰先荐寝庙”者，不敢以人之馀奉神也。

上丁，命乐正习舞，释菜。天子乃帅三公、九卿、诸侯、大
夫亲往视之。《仲丁》，又命乐正入学习乐。

〈陈注〉《上丁》，上旬之丁，以先庚三日、后甲三日也。

是月也，祀不用牺牲，用圭璧，更皮币。

〈陈注〉“不用牲”，谓祈祷小祀耳。如大牢祠高禖，乃大典礼，不在此限。稍重者用圭璧，稍轻者以皮币易之。

仲春行秋令，则其国大水，寒气总至，寇戎来征。行冬
令，则阳气不胜，麦乃不熟，民多相掠。行夏令，则国乃
大旱，煖气早来，虫螟为害。